अछूत, दलित और आदिवासियों को मंदिर में प्रवेश की इजाजत अछूतोद्वार की दिशा में की गई रचनात्मक शुरूआत और अभिनंदनीय पहल है। सनातनी हिन्दुओं द्वारा अपने ही समाज के एक बडे़ हिस्से को भिन्न व अस्पृश्य वर्ग बना देना हिन्दू धर्म के माथे पर सदियों से लगा चला आ रहा ऐसा कलंक है, जो धोए नहीं धुल रहा है। इस लिहाज से केरल के मंदिरों में अनुसूचित जाति और जनजाति के युवाओं को पुजारी बनाए जाने का निर्णय त्रावणकोर देव स्वामी मंडल (टीडीबी) का अनूठा फैसला है। यह मंडल 1248 मंदिरों का प्रबंधन करता है। इनमें सबरीमाला का प्रसिद्ध अयप्पा मंदिर भी शामिल है। इन मंदिरों में 36 गैर ब्राह्मणों सहित 6 दलितों की नियुक्तियां की गई हैं। इनकी नियुक्ति लोक सेवा आयोग की तर्ज पर लिखित व मौखिक परीक्षा लेकर हुई हैं। येदू कृश्णन नाम के पहले दलित पुजारी ने मंदिर में पूजा-पाठ का काम शुरू भी कर दिया है। इसके पहले मदुरै के पास उथपुरम् गांव के मंदिर में दलित समुदाय के लोगों का प्रवेश एक ऐतिहासिक व यूगांतरकारी घटना थी। इस मंदिर में दलितों के प्रवेश पर 20 साल से रोक लगी हुई थी। ये लोग प्रतिकात्कम रूप से मंदिर परिसर में खड़े पीपल के पेड़ की परिक्रमा लगाकर पूजा-अर्चना कर लिया करते थे। अछूत दीवार को तोड़कर समता का यह काम विश्व हिन्दू परिषद ने किया था।